Hans Kristian Skibby (DF), 2013-05-21:
Jeg vil gerne på vegne af Dansk Folkeparti kvittere for, at vi i dag får lejlighed til at have hele den her debat, der jo tidligere har været i Danmark, om gebyrstruktur i de danske banker, specielt det her med sikring af en minimumsordning, hvor man ikke skal have store udgifter ud af at have en indlånskonto i en dansk bank.
Det er jo sådan, at man i dag har forskellige muligheder at vælge imellem, og man kan også, hvis man går ind og kigger på de enkelte banker, se på de prislister, som de har, og som de offentliggør i hvert fald en gang om året, og der kan man jo se, hvad forskellige typer af service koster i de enkelte banker.
I Dansk Folkeparti har vi også været bekymret med hensyn til det her med en ganske almindelig basiskonto, hvor man ikke har andre transaktioner end det, at man løbende får sin løn eller sin pension eller sin børneydelse, kontanthjælp, hvad man nu får, ind på kontoen.
Der har vi jo også sagt, at vi synes, at det er vigtigt, at der for forbrugerne er en mulighed for at vælge en bank, hvor man ikke bliver gebyrsat, fordi man gerne vil have sine penge ind på en given konto.
Men omvendt må vi også sige, at en bank jo gerne skulle være en kommerciel bank også fremadrettet og ikke alene en statsbank, sådan som Enhedslisten ønsker det, at vi også gerne vil have, at vores banker opererer på kommercielle vilkår, og at de selvfølgelig også har mulighed for at gennemføre deres virksomhedsdrift, sådan som de mener at den skal være.
Det betyder med andre ord, at der skal være sund konkurrence.
Derfor kan vi også se i dag, at der er mange banker, som stadig væk har et tilbud om, at man kan få en basiskonto, en indlånskonto, uden nogen som helst gebyrer, hvor man kan få sine penge ind og man kan få sine penge ud igen.
Sådan må det også være, og Dansk Folkeparti har jo også sagt, at vi ikke støtter de her lovindgreb, medmindre vi kommer i den situation, hvor der til sidst ikke er danske pengeinstitutter, som af konkurrencehensyn tilbyder at levere deres kunder en gratis kontoadgang.
Vi tror faktisk i Dansk Folkeparti, at der også fremadrettet vil være en lang række danske pengeinstitutter, som vil se et konkurrencemoment i at beholde kunderne ved bl.a. at tilbyde en minimumskonto, hvor man har et hævekort, og hvor man så også har mulighed for at få sine penge ind og ud.
Som vi ser det i dag, bl.a. i de opgørelser, der har været fra Mybanker og andre steder, er der flere banker, som er trådt i fodsporene efter Danske Bank og har ændret på deres gebyrstruktur.
Det er selvfølgelig en kedelig tendens, og jeg ser heller ikke med milde øjne på, hvis det skulle blive sådan, at alle banker ender med at tage gebyrer for den her type service.
Men omvendt – og nu er jeg lidt radikal i dag, det har man måske opdaget – er det jo altså sådan, selv om Enhedslisten nævner, at det skal være gratis, at der jo ikke er noget, der er gratis.
Alting har jo en pris, og hvis der er nogen, der skal have et gode, er der nogen, der skal betale.
Det koster altså penge for en bank.
Derfor kan man jo heller ikke klandre nogen for, at de selvfølgelig vil have deres udgifter dækket ind set over for de forbrugere og de kunder, der er i den pågældende virksomhed.
Så kommer vi dertil, hvor der ikke er nogen gratis adgang for folk til en almindelige basiskonto, vil Dansk Folkeparti støtte et lovindgreb, men så længe vi kan se, at der er så mange banker, som der er i dag, kan vi ikke støtte et lovindgreb.
Vi har også noteret os, at der faktisk findes en række kommuner, bl.a. Greve Kommune, der har lavet nogle aftaler på vegne af alle kommunens pensionister og andre, hvor man så er sikker på, at de har en mulighed for at få deres penge udbetalt uden udgifter for den enkelte folkepensionist.
Til sidst vil jeg også sige, at netop også ideen om at lave et eventuelt tilbud, hvor folk kan få en konto under Nationalbankens regi, i de her tilfælde, hvor der ender med at være ingen gratis banker – om jeg så må sige – så er vi også åbne over for, at det bliver en opgave for Nationalbanken til den tid.
Men vi tror altså stadig væk på, at både Finansrådet og også alle de individuelle banker støtter deres egne intentioner om, at der selvfølgelig skal være fair og lige konkurrence, og det betyder selvfølgelig, at der også fortsat vil være banker, som tilbyder en gratis basiskonto.